IZVEDBENA UREDBA KOMISIJE (EU) 2023/116

z dne 16. januarja 2023

o spremembi Izvedbene uredbe (EU) št. 540/2011 glede podaljšanja obdobja odobritve aktivne snovi oksamil

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 17, prvi odstavek, Uredbe,

ob upoštevanju naslednjega:

(1) Del A Priloge k Izvedbeni uredbi Komisije (EU) št. 540/2011 (2) določa aktivne snovi, ki se štejejo za registrirane v skladu z Uredbo (ES) št. 1107/2009.

(2) Z Izvedbeno uredbo Komisije (EU) 2021/2068 (3) je bilo obdobje odobritve aktivne snovi oksamil podaljšano do 31. januarja 2023.

(3) Vloga za obnovitev odobritve aktivne snovi oksamil je bila vložena v skladu z Izvedbeno uredbo Komisije (EU) št. 844/2012 (4).

(4) Čeprav je na voljo sklep Evropske agencije za varnost hrane (5) o oceni aktivne snovi oksamil in je Komisija začela razprave v Stalnem odboru za rastline, živali, hrano in krmo, se še vedno zdi, da bo odobritev verjetno prenehala veljati, preden bo sprejeta odločitev o obnovitvi. Zato in ker je ta zamuda iz razlogov, na katere vlagatelj ne more vplivati, je treba začasno podaljšati njeno obdobje odobritve, da se omogoči dokončanje ocene, potrebne za sprejetje odločitve o vlogi za obnovitev odobritve.

(5) Če Komisija sprejme uredbo, ki določa, da se odobritev oksamila ne podaljša, ker merila za odobritev niso izpolnjena, Komisija določi, da se veljavnost odobritve izteče na isti datum izteka veljavnosti odobritve kot pred to uredbo ali na datum začetka veljavnosti uredbe, ki določa, da se odobritev aktivne snovi ne obnovi, odvisno od tega, kateri datum je poznejši. Če Komisija sprejme uredbo o obnovitvi odobritve oksamila, bo poskusila določiti, kot je ustrezno v danih okoliščinah, najzgodnejši možni datum začetka uporabe.

(6) Izvedbeno uredbo (EU) št. 540/2011 bi bilo zato treba ustrezno spremeniti.

(7) Ob upoštevanju, da veljavna odobritev oksamila preneha veljati 31. januarja 2023, bi morala ta uredba začeti veljati čim prej.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 V delu A Priloge k Izvedbeni uredbi (EU) št. 540/2011 se v šestem stolpcu vnosa 116 za oksamil datum veljavnosti registracije nadomesti z „31. oktober 2023“.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. januarja 2023 Za Komisijo predsednica Ursula VON DER LEYEN

(1) UL L 309, 24.11.2009, str. 1.

(2) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(3) Izvedbena uredba Komisije (EU) 2021/2068 z dne 25. novembra 2021 o spremembi Izvedbene uredbe (EU) št. 540/2011 glede podaljšanja obdobij odobritve aktivnih snovi benfluralin, dimoksistrobin, fluazinam, flutolanil, mekoprop-P, mepikvat, metiram, oksamil in piraklostrobin (UL L 421, 26.11.2021, str. 25).

(4) Izvedbena uredba Komisije (EU) št. 844/2012 z dne 18. septembra 2012 o opredelitvi določb, potrebnih za izvedbo postopka podaljšanja odobritve aktivnih snovi, kot je določeno z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 252, 19.9.2012, str. 26).

Čeprav je bila Izvedbena uredba (EU) št. 844/2012 razveljavljena z Izvedbeno uredbo Komisije (EU) 2020/1740 (UL L 392, 23.11.2020, str. 20), se določbe v zvezi z obnovitvijo odobritve aktivnih snovi iz Izvedbene uredbe (EU) št. 844/2012 še naprej uporabljajo v skladu s členom 17 Izvedbene uredbe (EU) 2020/1740.

(5) EFSA (Evropska agencija za varnost hrane), 2022. Conclusion on the peer review of the pesticide risk assessment of the active substance oxamyl. (Sklep o strokovnem pregledu ocene tveganja za pesticide z aktivno snovjo oksamil.) EFSA Journal 2022;20(5):7296. https://doi.org/10.2903/j.efsa.2022.7296.